امریکا قوشمه ایالتلری دولت باشلیغی جو بایدن  روسیه بیلن اوروش قیلیب تورگن اوکراین گه 13،6 میلیارد دالر یاردمدن عبارت بودجه قرارینی قبول قیلیب آلدی.
آلدین امریکا قوشمه ایالتلری سناسی بیلن نماینده لر مجلسیده هم جمهوریتچی همده دموکراتلر تامانیدن قبول ایتیلگن لایحه گه جو بایدن آق اویده اویوشتیریلگن مراسم آرقه لی قول قویدی.
بایدن خوددی شو فند بیلن اوکراین قاله ویرسه اوروشدن سلبی تاثیرلنگن قوشنی اولکه لرگه هم یاردم ایتیب بیریله جگینی ایتدی.
اوکراین گه سونگگی بیر آی جریانیده 1،2 میلیارد دالرلیک مدافعه بوییچه یاردم تامین ایتیب بیرگن لیکلرینی تیلگه آلگن بایدن شولرنی ایتدی:
"بو اوروش 3 میلیون اطرافیده اوکراینلیک نی مهاجر قیلدی و سانلری کون سایین کوپه ییب بارماقده. 12 میلیون انسان شو وقت یاردم گه محتاج وضعیتده. بیز انسانی یاردم توغریسیده برچه دنیانی حرکت گه اوتکزماقده میز" دیدی.
جو بایدن قول قویگن ینگی لایحه بیلن اوکراین گه مدافعه و انسانی یاردم قاله ویرسه میلیاردلب دالر یاردم ییتکیزیب بیره جکلرینی تاکییدله دی.
بایدن "بو یاردملر بیلن روسیه دولت باشلیغی ویلادیمیر پوتین تامانیدن اوکراین خلقی گه یراتیلگن یاره لرگه مرحم بولیش گه اورونه میز" دیب ایتدی.
اوکراین گه 13،6 میلیارد دالر یاردم پکیجی چوکایتده بو اولکه گه حربی یاردم و چیت ایلگه قاچیش گه مجبور بولیب قالگن اوکراین لیک قاچقینلرنی قوللب – قوتله نیش ماده لری اورین آلماقده.
